Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 7436

12. Jegyzőkönyv Spanyolország regionális fejlődéséről A MAGAS SZERZŐDŐ FELEK, a Spanyolország szempontjából aggályosnak vélt bizonyos különleges problémák megoldására törekedve, A KÖVETKEZŐ RENDELKEZÉSEKBEN ÁLLAPODTAK MEG, emlékeztetnek arra, hogy az Európai Gazdasági Közösség alapvető célkitűzései között szerepel a tagállamok népei élet- és munkakörülményeinek állandó javítása és a tagállamok gazdaságainak harmonikus fejlődése a különböző régiók között meglevő különbségek csökkentése és a hátrányos helyzetű régiók visszamaradottságának mérséklése által; tudomásul véve azt a tényt, hogy a spanyol kormány elkötelezte magát egy olyan regionális fejlesztési politika megvalósítása mellett, amelynek célja többek között a gazdasági növekedés ösztönzése Spanyolország kevésbé fejlett régióiban és térségeiben; elismerik, hogy közös érdekük ennek a politikának a megvalósítása; egyetértenek abban, hogy a spanyol kormány támogatása érdekében ajánlást tesznek a Közösség intézményeinek, hogy a Közösség fent említett célkitűzéseinek megvalósítása érdekében azok vegyék igénybe a közösségi szabályokban meghatározott összes eszközt és eljárást, különösen azáltal, hogy megfelelő módon hasznosítják az e cél megvalósítására rendelkezésre álló közösségi forrásokat; elismerik különösen, hogy az EGK-Szerződés 92. és 93. cikkének alkalmazása során figyelembe kell venni a gazdasági növekedésre és a Spanyolország kevésbé fejlett régióiban és térségeiben élő emberek életszínvonalának emelésére vonatkozó célkitűzéseket. 2004/60/II. szám

Source: https://magyarkozlony.hu/hivatalos-lapok/3510b6e687f86b09c62a195a7d1cd5f5fae16077/dokumentumok/692bee3b6bec53deb3cef667cb21a84ba48d1349/letoltes